คลองระบายน้ำหลากบางบาล–บางไทร

คลองระบายน้ำหลากบางบาล–บางไทร หรือ เจ้าพระยา 2 คือคลองระบายน้ำเพื่อแก้ปัญหาการเกิดน้ำท่วมซ้ำซากในพื้นที่ของลุ่มน้ำเจ้าพระยา เป็นส่วนหนึ่งของแผนบรรเทาอุทกภัยลุ่มน้ำเจ้าพระยาตอนล่างของสำนักงานทรัพยากรน้ำแห่งชาติ มีระยะทางประมาณ มีกำหนดเปิดใช้งานในปี 2570
ประวัติ.
คลองระบายน้ำหลากบางบาล–บางไทร สร้างขึ้นตามแผนบรรเทาอุทกภัยลุ่มน้ำเจ้าพระยาตอนล่าง สำหรับแก้ไขปัญหาน้ำท่วม การขาดแคลนน้ำ การจัดการคุณภาพน้ำ และการบริหารจัดการน้ำในภาพรวม โครงการคลองระบายน้ำหลากบางบาล–บางไทรถือเป็นโครงการที่ 7 ของแผนดังกล่าว มีการศึกษาความเป็นไปได้ของโครงการในปี 2557 และการทบทวนความเหมาะสมโครงการในปี 2559 ต่อมาคณะรัฐมนตรีได้เห็นชอบในหลักการให้กรมชลประทานดำเนินการทำความเข้าใจและเปิดให้ประชาชนมีส่วนร่วมเมื่อปี 2560 และมีมติอนุมัติโครงการในวันที่ 8 มกราคม พ.ศ. 2562 กำหนดระยะเวลาดำเนินโครงการห้า ปี (ปีงบประมาณ 2562-2566) ภายใต้วงเงินงบประมาณ 21,000 ล้านบาท 
ต่อมาในปี 2567 คณะรัฐมนตรีมีมติขยายระยะเวลาดำเนินโครงการเป็น 8 ปี (ปีงบประมาณ 2562–2569) และเพิ่มกรอบวงเงินจากเดิม 21,000 ล้านบาท เป็นวงเงิน 25,400 ล้านบาท ในจำนวนนี้เป็นค่าที่ดินจำนวน 2,509.71 ล้านบาท
โครงการก่อนหน้า.
นายปลอดประสพ สุรัสวดี ได้ระบุบนเว็บไซต์ของพรรคเพื่อไทยที่เผยแพร่เมื่อวันที่ 6 ตุลาคม พ.ศ. 2565 ว่าโครงการดังกล่าวเคยอยู่ในแนวคิดของโครงการบริหารจัดการน้ำทั้งระบบในสมัยรัฐบาลของนางสาวยิ่งลักษณ์ ชินวัตร ในส่วนของโมดูลที่ 5 มูลค่าการก่อสร้างจากการศึกษาในเวลานั้น 3.5 แสนล้านบาท ได้ศึกษาไว้หลังจากเหตุการณ์น้ำท่วมใหญ่ในปี พ.ศ. 2554 ซึ่งเวลานั้นได้มีการสำรวจและออกแบบแนวคลองความยาว 30 กิโลเมตร ต่างจากที่รัฐบาลของ พลเอก ประยุทธ์ จันทร์โอชา ที่ก่อสร้างในระยะทางประมาณ 22 กิโลเมตร
ธนาคารโลก.
คลองระบายน้ำหลากบางบาล–บางไทร เป็นหนึ่งในโครงการที่ธนาคารโลกร่วมดำเนินงานผ่านคณะทำงานร่วมกันกับสำนักงานทรัพยากรน้ำแห่งชาติและกรมชลประทาน ในการจัดทำแผนบริหารจัดการน้ำระยะยาว 20 ปี ซึ่งหากจัดการน้ำไม่ดีพอจะทำให้เกิดน้ำท่วม และส่งผลกระทบเป็นวงกว้างไปจนถึงระดับของพื้นที่การเกษตร ภาคอุตสาหกรรม และการท่องเที่ยวอย่างมาก เช่นในกรณีน้ำท่วมใหญ่ในปี พ.ศ. 2554 สร้างความเสียหายเป็นจำนวนเงินที่ธนาคารโลกประเมินไว้สูงถึง 1.4 ล้านล้านบาท
โครงสร้าง.
คลองส่งน้ำ.
คลองระบายน้ำหลากบางบาล–บางไทร ประกอบด้วยคลองระบายน้ำความยาวประมาณ มีความกว้างตลอดแนว 200 เมตร และมีความกว้าง 110 เมตรในเขตชุมชน สามารถระบายน้ำสูงสุด 1,200 ลูกบากษ์เมตร/วินาที คันคลองก่อสร้างเป็นถนนขนาดความกว้าง 8 เมตรทั้งสองฝั่ง 
อาคารบังคับน้ำ.
มีการก่อสร้างประตูระบายน้ำจำนวน 2 แห่งคือบริเวณปากคลองและปลายคลองบางบาล–บางไทร
อาคารประกอบคลองระบายน้ำ.
อาคารประกอบคลองระบายน้ำ ประกอบไปด้วย สถานีสูบน้ำ ท่อระบายน้ำ ในพื้นที่จุดตัดของคลองระบายน้ำหลากและคลองส่งน้ำเดิม จำนวน 36 แห่ง
ผลกระทบ.
แนวโครงการคลองระบายน้ำหลากบางบาล–บางไทร มีการตัดผ่านทั้งที่ดินโฉนดของเอกชน และเขตปฏิรูปที่ดิน ทำให้กรมชลประทานต้องเยียวยาเกษตรกรที่ทำกินอยู่ในเขตปฏิรูปที่ดินบนแนวโครงการจำนวน 17 ราย และจัดซื้อที่ดินโฉนดตามแนวโครงการประมาณ 740 แปลง คิดเป็นเนื้องที่ 2,710 ไร่ ใช้งบประมาณมูลค่า 3,500 ล้านบาทก่อนจะออกพระราชกฤษฎีกาเวนคืน ซึ่งในปี พ.ศ. 2565 กรมชลประทานได้มีการประชุมเพื่อรับฟังความคิดเห็นจากผู้ที่เกี่ยวข้องจำนวน 3 ครั้ง 10 เวทีในพื้นที่ของอำเภอบางบาล อำเภอบางไทร และอำเภอพระนครศรีอยุธยา ผลจากการประชุม ประชาชนเห็นว่าให้มีการปรับรูปแบบความกว้างของคลองบางส่วนเพื่อลดผลกระทบต่อบ้านเรือนประชาชน และแหล่งสำคัญทางประวัติศาสตร์ตามแนวโครงการ โดยไม่มีการคัดค้านแต่อย่างใด
พื้นที่ได้รับประโยชน์.
คลองระบายน้ำหลากบางบาล–บางไทร คาดว่าจะช่วยบรรเทาน้ำท่วมในพื้นที่อำเภอเมืองพระนครศรีอยุธยาและในพื้นที่ลุ่มน้ำเจ้าพระยาตอนล่างได้เฉลี่ย 1.9–2.5 ล้านไร่/ปี ช่วยลดระดับความลึกของปริมาณน้ำท่วมได้ และยังเป็นแหล่งกักเก็บน้ำสำหรับใช้งานทางการเกษตรรวมประมาณ 229,138 ไร่ มีปริมาณน้ำสำหรับการอุปโภคและบริโภคประมาณ 15 ล้านลูกบากษ์เมตร ครอบคลุมพื้นที่จำนวน 48 ตำบล 3 เทศบาล และ 362 หมู่บ้าน รวมถึงใช้เป็นเส้นทางสัญจรทางน้ำเพื่อเลี่ยงเมืองพระนครศรีอยุธยา